Baba sterf, ouers bewusteloos ná gaslekkasieArgieffoto Die liggaam van ŉ 14 maande oue baba en sy bewustelose ouers is Vrydagoggend in Klerksdorp in Noordwes gevind nadat hulle gas ingeasem het. Annine Siddall, woordvoerder van ER24, het gesê die gesin het Donderdagaand vermoedelik die gas ingeasem toe ŉ lekkasie plaasgevind het. “ŉ Familielid het Vrydagoggend op die ouers en die baba afgekom in die kamer waar hulle geslaap het,” het Siddall verduidelik. “Die twee volwassenes was bewusteloos toe paramedici by die toneel opgedaag het. Daar was ongelukkig niks wat hulle vir die baba kon doen nie, en hy is op die toneel dood verklaar.” Die twee ouers is na Tshepong-hospitaal geneem vir verdere behandeling. Besonderhede rondom die voorval is nog nie bekend nie en plaaslike owerhede stel ondersoek in.